**Mesajul**

**Președintelui Federaţiei Sindicatelor Libere din Învăţământ**

**cu ocazia Zilei Internaţionale a Copilului**

Dragi copii,

Anul acesta, poate mai mult ca oricând, este vorba despre voi. Centenarul Marii Uniri înseamnă trecut, dar înseamnă şi viitor. Am încercat, generaţii la rând, să construim pentru voi, cei care formaţi generaţia care va duce mai departe energia unei naţiuni. Nu ştim cât de bune au fost alegerile noastre, nu ştim cât de bine am reuşit să punem în structura fundaţiei ceea ce contează cu adevărat, dar ştim un lucru, am vrut să fie bine, să vă fie bine. Poate că ne veţi judeca sau poate că ne veţi aprecia efortul, atunci când veţi fi adulţi şi veţi privi înapoi. Ştim sigur că aveţi din partea noastră spirjinul pentru ceea ce vreţi să deveniţi şi pentru ceea ce vreţi să aveţi mai departe în viaţa voastră.

Noi, cei din Federaţia Sindicatelor Libere din Învăţământ, avem în faţa voastră dublu rol: cetăţeni ai acestei ţări, în mijlocul cărora creşteţi, dar şi dascăli, care încearcă să vă ajute să vă faceţi mari aşa cum vă stă vouă bine: cu încredere, sprijin, forţă, creativitate, provocare şi libertatea de a alege. Noi pentru asta luptăm în continuare, pentru un sistem care să nu vă pună limite, ci să vă îndrume pe calea pentru care optaţi, după ce primiţi cu sinceritate şi dăruire tot ce vă ajută să vă dezvoltaţi.

De 1 iunie ne dorim copii care zâmbesc mai mult, care primesc mai mult, care visează mai mult, care se joacă mai mult. Vrem să aveţi şcoli mai bune, profesori dedicaţi vouă, programe şcolare care să vă ajute, nu să vă încarce timpul şi mintea, vrem să creşteţi în familii sănătoase, cu părinţi atenţi la nevoile voastre, care vă ascultă şi vă protejează şi care să aibă posibilitate să vă ofere condiţiile necesare, fără să vă lipsească nimic. Vrem să aveţi biblioteci pline cu cărţi, săli cu spectacole pentru vârsta voastră, terenuri de sport, locuri de joacă, acces la tehnologia prin care să descoperiţi lumea, dar vrem să aveţi toate astea fără să vă simţiţi vreo secundă în pericol. Vrem să vi se spună poveşti în continuare, dar vrem să vi se explice şi de ce în jurul vostru lumea se construieşte într-un fel anume. Noi suntem cei care ar trebui să ne aplecăm poate şi mai mult asupra voastră, să fim şi mai atenţi la ceea ce ne cereţi, la ceea ce ne spuneţi şi să vă ascultăm mai mult. Simplitatea şi puritatea voastră sunt concepte de viaţă de care uneori ne îndepărtăm, atunci când devenim oameni mari.

La mulţi ani, copiii noştri!

Preşedinte FSLI,

Simion HANCESCU